Nordjyllands Beredskab blev onsdag formiddag kaldt ud til et brud på en gasledning på Mosevej i Gærum ved Frederikshavn.

Uheldet var onsdag ude for en mand i Gærum ved Frederikshavn, da han var i gang med at etablere en terrasse. I forbindelse med arbejdet fik manden boret hul på gasledningen ind til huset, og derfor blev Nordjyllands Beredskab tilkaldt. - Han havde fået familien ud af huset og ringede 112, fortæller indsatsleder Dennis Møller Hovn fra Nordjyllands Beredskab. Naboer evakueret Da beredskabet kom frem, blev det konstateret, at der var brud på rørledningen. Derfor blev beboere i de omkringliggende huse evakueret. Herefter blev der foretaget målinger, som viste, at der ikke var sket noget stort gasudslip, og derfor kunne naboerne vende tilbage til deres huse. De skulle dog holde døre og vinduer lukket. Gasselskabet blev tilkaldt og fandt kort før middag frem til stikledningen, så der kunne blive lukket for gassen. Der bliver nu foretaget kontrolmålinger for at se, at der ikke har ophobet sig gas i hulrum i huset på Mosevej, hvor udslippet skete.